হাওর এলাকার ২৫ লাখ মানুষেন উন্নতমানের স্বাস্থ্য সেবা নিশ্চিতে ও জেলার মেধাবী শিক্ষার্থীদের চিকিৎসক হিসেবে গড়ে তুলার লক্ষ্যে সুনামগঞ্জে স্থাপন করা হবে বঙ্গবন্ধু সুনামগঞ্জ মেডিকেল কলেজ এন্ড হাসপাতাল। গতকাল রোববার প্রকল্পটি জাতীয় অর্থনৈতিক পরিষদের নির্বাহী কমিটি (একনেক) এ অনুমোদন পেয়েছে। এবং চলতি মাসেই নির্মাণ কাজ শুরু হবে। অনুমোদন ও কাজ শুরুর বিষয়টি নিশ্চিত করেছেন সুনামগঞ্জ ৩ আসনের সংসদ সদস্য অর্থ ও পরিকল্পনা প্রতিমন্ত্রী এম এ মান্নান। প্রধানমন্ত্রী শেখ হাসিনার নেতৃত্বে অনুষ্ঠিত একনেক সভায় ‘বঙ্গবন্ধু সুনামগঞ্জ মেডিকেল কলেজ এন্ড হাসপাতাল’ নামে প্রকল্পটি চূড়ান্ত অনুমোদন প্রদান করেন। এ প্রকল্পের ব্যয় ধরা হয়েছে ১ হাজার ১০৭ কোটি ৮৮ লক্ষ ৯৮ হাজার টাকা। সিলেট সুনামগঞ্জ সড়কের মদনপুর এলাকায় ২৫ একর জায়াগার উপর নির্মাণ করা হবে বঙ্গবন্ধু সুনামগঞ্জ মেডিকেল কলেজ এন্ড হাসপাতাল। বঙ্গবন্ধু সুনামগঞ্জ মেডিকেল কলেজ এন্ড হাসপাতালে মোট ২৯টি আধুনিক ভবন নির্মাণ করা হবে। এর ভেতরে থাকবে খেলার মাঠ ও পুকুর। ইতোমধ্যে ৩৫ একর জমি অধিগ্রহণ করা হয়েছে। হাসপাতালের জন্য নির্মাণ করা হবে একটি হাসপাতাল ভবন, একটি একাডেমিক ভবন, একটি করে ছাত্র ও ছাত্রী নিবাস, একটি করে পুরুষ ও মহিলা ইন্টার্ন চিকিৎক ডরমেটরি, অবিবাহিত পুরুষ ও মহিলা চিকিৎসকদের জন্য একটি করে আবাসিক ভবন, স্টাফ নার্স ডরমেটরি, জরুরি সেবায় নিয়োজিত পুরুষ ও নারী কর্মচারীদের জন্য একটি করে ভবন, একটি নার্সিং কলেজ ভবন, নার্সিং শিক্ষার্থী নিবাস একটি, একটি মর্গ, ব্যায়ামাগার, মসজিদ, বিদ্যুৎ সাব স্টেশন, কাপড় ধোয়ার জন্য লন্ড্রি, অধ্যক্ষ ও পরিচালকের বাসভবন, বিভিন্ন আয়তনের ৬টি আবাসিক ভবন, পাবলিক টয়লেট, মেডিকেল বর্জ ব্যবস্থাপনা ভবন, সুয়ারেজ বর্জ ব্যবস্থাপনা ভবন। হাসপাতাল ভবন ও একাডেমিক ভবনের মধ্যে একটি লিংক করিডোর স্থাপন করা হবে । আগামী ২ বছরের মধ্যেই কলেজটির নির্মাণকাজ শেষ হবে। জেলা আইনজীবি সমিতির সভাপতি অ্যাডভোকেট মল্লিক মঈনুদ্দিন সুহেল বলেন, দীর্ঘদিন ধরে সুনামগঞ্জে মেডিকেল কলেজ স্থাপনের দাবি ছিলো। এখন সেটি বাস্তবান হচ্ছে। এতে হতদরিদ্র মানুষ উন্নত স্বাস্থ্য সেবা পাবেন। এর সঙ্গে জড়িতদের তিনি আন্তরিক ধন্যবাদ জানান তিনি। জেলা বারের সিনিয়র আইনজীবী অ্যাডভোকেট স্বপন কুমার দাস রায় বলেন, স্বাস্থ্য সেবা মানুষের সংবিধান স্বীকৃত মৌলিক অধিকার। বঙ্গবন্ধু সুনামগঞ্জ মেডিকেল কলেজ এন্ড হাসপাতাল সুনামগঞ্জে স্থাপন হওয়ায় হাওরবাসীর মৌলিক অধিকার সুরক্ষিত হবে। সুনামগঞ্জ প্রেসক্লাবের সাধারন সম্পাদক ও সুনামগঞ্জ পৌর কলেজের অধ্যক্ষ শেরগুল আহমদ বলেন, মেডিকেল কলেজ ও হাসপাতাল স্থাপনের কার্যক্রম শুরু হওয়ায় হাওরপাড়ের মেধাবী সন্তানরা চিকিৎসা বিদ্যায় লেখাপড়ার সুযোগ পাবে ও সুনামগঞ্জবাসী উন্নত মানের সেবা পাবেন। এ উদ্যোগকে আমরা স্বাগত জানাই। বাংলাদেশ মহিলা পরিষদ সুনামগঞ্জ জেলা শাখার সাংগঠনিক সম্পাদক পাঞ্চালী চৌধুরী বলেন, অবহেলিত সুনামগঞ্জে মেডিকেল কলেজ হাসপাতাল স্থাপনের কাজ শুরু হওয়ায় হাওর এলাকার বঞ্চিত মেধাবী নারীরা স্বাস্থ্য শিক্ষার সুযোগ পাবে। এতে নারীদের কর্মসংস্থান বাড়বে। দরিদ্র জনগোষ্ঠী উন্নত মানের সেবা পাবেন। এজন্য অর্থ ও পরিকল্পনা প্রতিমন্ত্রীকে আন্তরিক ধন্যবাদ জানান তিনি। অর্থ ও পরিকল্পনা প্রতিমন্ত্রী এম এ মান্নান বলেন, হাওরবাসীর স্বপ্ন ছিলো সুনামগঞ্জে মেডিকেল কলেজ হাসপাতাল স্থাপনের। প্রধানমন্ত্রী শেখ হাসিনা ঐকান্তিক প্রচেষ্টায় আজ সুনামগঞ্জবাসীর স্বপ্ন সার্থক হয়েছে। বর্তমান সরকার সাধারন মানুষের কল্যাণে রাজনীতি করে এটি তারই বাস্তব রূপ। এমাসেই নির্মাণ কাজ শুরু হবে।